**Háttéranyag a sajtó képviselői számára
Az Árnyékkormány tizenegyedik ülésének előterjesztéseiről és tájékoztatóiról**

**Előterjesztések**

**Az európai minimálbér-szabályozás bevezetésének következő lépéseiről**

Az Európai Unió legmagasabb inflációja, az orbáni infláció miatt rohamosan értéktelenednek el a bérek Magyarországon. Az Orbán-kormány elmúlt 13 éve alatt a magyar átlagbérek ijesztően alacsonnyá váltak az európai uniós átlagbérekhez képest. A magyar minimálbér pedig gyakorlatilag leszakadt Európától, már a román minimálbér is magasabb a magyarnál, csak a bolgárokat előzzük a 27 uniós tagország közül.

A Demokratikus Koalíció európai parlamenti képviselőinek, köztük elsősorban Dobrev Klára árnyék-miniszterelnök kitartó munkájának is köszönhetően 2022 októberében megszületett az Európai Parlament és az EU Tanácsának irányelve az európai minimálbér-szabályozásról. Ennek értelmében a 2025-től érvényes minimálbéreket már úgy kell meghatározni Magyarországon is, hogy az vegye figyelembe például a megélhetési költségeket vagy a bérek közötti különbségeket. Az Árnyékkormány elkötelezett az európai minimálbér-szabályozás azonnali magyarországi bevezetése mellett, Ezért a következő előterjesztést fogadta el:

1.    Az Árnyékkormány szerint a társadalmi partnerekkel ki kell dolgozni azokat a szabályokat, amelyek biztosítják az irányelvben rögzített referenciaértékekhez való igazodást (a mediánbér 60%, a bruttó átlagbér 50%, illetve a társadalmi minimum elérésének szempontjait).

2.    Az Árnyékkormány álláspontja az, hogy a minimálbér meghatározását továbbra is a munkavállalók, a munkáltatók és a kormány háromoldalú alkujára kell építeni, ennek törvényi biztosítékait meg kell teremteni. Szükségesnek tartjuk továbbá a társadalmi minimum számításának kidolgozását a társadalmi partnerek és a tudomány szereplőinek bevonásával.

3. A növekvő minimálbérek költségeinek ellensúlyozására adó- és járulékkedvezménnyel vagy más módon támogatást kell nyújtani a magyar kis és középvállalatoknak. Ennek módját az érintettekkel egyeztetve kell kidolgozni.

4. Növelni kell a kollektív szerződések arányát Magyarországon. Mivel az Orbán-kormány semmilyen hajlandóságot nem mutat az ehhez szükséges terv elkészítésére, az Árnyékkormány a szakszervezetekkel és munkavállalói szervezetekkel közösen megkezdi a kollektív megállapodások megkötését támogató cselekvési terv kidolgozását.

5. Az Árnyékkormány felkéri a Munkavállalói és Érdekegyeztetési Kabinetet, hogy folytassa a tárgyalásokat a szakszervezetekkel és a munkáltatók képviselőivel az európai minimálbér magyarországi bevezetésének pontos szabályairól.

**Az energiademokrácia és az energiafüggetlenség biztosítása érdekében szükséges lépésekről**

A magyar emberek és vállalkozások tavaly nyáron szembesültek az Orbán-kormány hétszeres rezsiemelésével, amely az orbáni inflációt fokozva súlyos megélhetési és gazdasági válságot okozott Magyarországon. A magyar energiaellátás súlyos függőségbe került a drága, illetve Putyin háborús pusztításai és zsarolásai miatt kiszámíthatatlanul érkező orosz földgáztól és kőolajtól. Az Orbán-kormány tovább erősíti az orosz energiafüggőségünket, hiszen még több orosz gáz behozatalát és gázerőművek építését helyezte kilátásba, sőt tovább erőlteti a bukásra ítélt paksi atomerőmű-bővítést. Továbbá az Orbán-kormány egy fillért sem fordít a rosszul szigetelt lakások és házak felújítására, ráadásul akadályozza a háztartási napelemek terjedését és a szélerőművek építését. Ezért az Árnyékkormány a következő előterjesztést fogadta el:

1. Az Árnyékkormány alapvető célnak tekinti Magyarország energetikai függetlenségének megteremtését, a háztartások, önkormányzatok, kisvállalkozások saját energiatermelő képességének fejlesztését, ezzel az energiademokrácia irányába való elmozdulást.

2. Az Árnyékkormány szerint az orosz földgáztól és kőolajtól való függés jelöntős biztonsági és gazdasági kockázatot jelent Magyarország számára. Ezért az energiafüggetlenség elérésének leghatékonyabb eszköze az itthon termelt megújuló energia arányának növelése, és az energiafelhasználás csökkentése.

3. A lakosság energiafüggőségének csökkentése érdekében az Árnyékkormány uniós és hazai támogatást nyújtana ahhoz, hogy 1 millió háztartásban legyen napelem és házi szélerőmű Magyarországon az évtized végére. Ezen felül meg kell szüntetni a lakossági napelemes betáplálás tilalmát, továbbá a nagyméretű szélerőművek létesítését is lehetővé kell tenni, megfelelő határértékek és védőtávolság biztosításával.

4. Az Árnyékkormány szerint egyszerűsíteni és támogatni kell az energiaközöségek létrehozást. Ezekben olyan lakosok, illetve önkormányzatok is részt tudnak venni, akik nem rendelkeznek saját területtel és/vagy elég pénzzel egy-egy nap- vagy szélerőmű létesítésére. Egy energiaközösségben minden tag anyagilag hozzájárul az energiaközösség erőműveinek építéséhez és a megtermelt energia hasznából a befizetés arányával részesül.

5. A Panelprogram+ keretében 5 év alatt 500 ezer lakótelepi lakást és 1 millió más típusú lakást és családi házat újítanánk fel és szigetelnénk le. Továbbá a Panelprogram+ támogatná a napelemek létesítését a lakóházakban, és kötelezővé tenné napelemek telepítését a középületeken.

6. Az Árnyékkormány szerint a lehető leghamarabb fel kell függeszteni a Paks2 beruházást a jelenlegi formájában. Az új atomerőmű-blokkokat ebben a konstrukcióban megépíteni nagyon drága, ráadásul növeli az orosz energiafüggőségünket, a technológia pedig nem feltétlenül biztonságos. Az atomenergia Paks I. utáni jövőjéről, Paks II. esetleges megépítéséről és annak módjáról csak megfelelő előkészítés után, a gazdasági, biztonsági, nemzetközi és környezeti hatásokat teljes körűen számba véve lehet dönteni.

**A Balaton, a Velencei-tó és a Fertő tó megvédéséről, a felesleges környezetpusztító beruházások leállításáról**

Hiába igazolta a tudomány és a közvetlen tapasztalat a klímaváltozás okozta veszélyt, az Orbán-kormány az elmúlt 13 évben szó szerint semmit sem tett a legnagyobb tavaink megmentése érdekében. Egy dolgot csinált az Orbán-kormány, de azt igen hatékonyan: állami támogatással és a jogszabályok testre szabásával az Orbán-közeli üzletemberek, köztük Orbán rokonsága elkezdték maguk között felosztani a Balaton és a Fertő tó értékes, illetve még érintetlen partszakaszait, hogy luxusszállodákat, jachtkikötőket és elzárt magánstrandokat alakítsanak ki rajtuk. Ezek az építkezések nemcsak elpusztítják a sok helyen védettséget élvező, egyedülállóan szép tájat és a helyi élővilágot, hanem szó szerint elrabolják a magyar emberektől ezeket a tavakat.

Hogy megvédjük a Balatont, a Velencei-tavat és a Fertő tavat, az Árnyékkormány három különálló, alapos előterjesztést fogadott el, a legnagyobb tavunkról elnevezett Balaton-mentő csomagot.

1. A Balaton vízminőségének megőrzése érdekében az Árnyékkormány kiemelt állami feladatnak tekinti a nádasok felszabdalásának megállítását és az illegális nádaskivágások hatékony szankcionálását.
2. A Balaton esetében az Árnyékkormány egy új partvonal-szabályozási terv elfogadását tartja szükségesnek, mert az ebben szereplő természetes partszakaszok jogi védelmét is biztosítaná. A terv részeként a parttól mért 30 méteres sávra építési moratóriumot vezetnénk be. Ezen a sávon belül pedig kikötő és a hozzá kapcsolódó épületek is csak társadalmi egyeztetés után építhetőek. A parttól mért 50 méteres sávban lévő közterületekre az Önkormányzatoknak elővételi jogot biztosítanánk.
3. Az Árnyékkormány a Balaton mellett a Velencei-tó és a Fertő tó esetében is azonnal eltörölné a kiemelt beruházások intézményét, hogy minden építkezésre vonatkozzanak a hatályos jogszabályok.
4. Az Árnyékkormány mindhárom tó esetében az engedély nélkül épült, vagy természetkárosítást okozó épületeket elbontaná.
5. Az Árnyékkormány szerint biztosítani kell, hogy társadalmi egyeztetés nélkül egyik tó környékén se kezdődhessen meg semmilyen beruházás, továbbá biztosítani kell a civil szervezetek és a helyiek információhoz való jogát.
6. Az Árnyékkormány szerint a tavaink jó vízminőségének megőrzése érdekében szükség van a vízminőség monitorozására vonatkozó kutatások támogatására.
7. A Fertő tó esetében osztrák mintára a térségi övezet lehatárolását tartja szükségesnek az Árnyékkormány, amely a tópart egységes ökológiai és fenntartható tájhasználati tervezését segítené elő.

**A mesterséges intelligencia szabályozásának szükségességéről és az Európai Parlament döntéseiről**

Napjaink egyik legmegosztóbb témájává vált a mesterséges intelligencia elképesztő sebességű fejlődése. Számos tudós és technológiai szakember már-már az emberiség létét fenyegető lehetőségnek látja az öntudatára ébredő mesterséges intelligenciát. De sokkal kézenfekvőbbek és reálisabbak tűnnek az olyan társadalmi veszélyek, mint a tömeges munkanélküliség megjelenése a mesterséges intelligencia és a robotizáció által kiváltott szakmák és munkahelyek miatt. Azonban a mesterséges intelligencia hatalmas, pozitív lehetőségeket is jelent az egész világ, és persze Magyarország számára, növelheti a gazdasági fejlődést és a társadalmi jólétet, hatékonyabbá, olcsóbbá teheti az állami szolgáltatások működését. Ezért az Árnyékkormány az Európai Parlament által elfogadott állásponttal összhangban a következő előterjesztésről döntött:

1. Az Árnyékkormány szerint az államnak azonnali, összetett intézkedéssorozatot kell eszközölni a mesterséges intelligencia szabályozása és kiaknázása érdekében.
2. Az Árnyékkormány úgy véli, késlekedés nélkül meg kell vizsgálni, hogy a mesterséges intelligencia adta lehetőségek miképpen hasznosíthatóak a kormányzati feladatok hatékonyabb ellátása érdekében, illetve, hogy milyen állami szerepvállalás szükséges az MI jelentette gazdasági versenyelőny kialakításában.
3. Az Árnyékkormány szerint szükséges egy Munkahelyi Innovációs Program létrehozáa, melynek elsősorban választ és megoldást kell nyújtania a munkavállalókat negatívan érintő munkaerőpiaci változásokra.
4. Az Árnyékkormány szerint kötelezni kell a Magyarországon működő, mesterséges intelligenciával foglalkozó összes intézményt az általuk végzett munkáról való folyamatos számadásra. Emellett az Árnyékkormány szerint kötelezni kellene a mesterséges intelligenciát alkalmazó, illetve fejlesztő technológiai vállalatokat, szolgáltatókat, hogy ne oszthassanak meg engedély nélkül személyes adatokat.
5. Az Árnyékkormány szerint az államnak az európai uniós jogharmonizációban és kommunikációban aktívan részt kell vennie, mivel a mesterséges intelligencia olyan globális kihívás, hogy a különös szükségét érezzük az egységes európai fellépésnek.
6. Az Árnyékkormány szerint szükség van egy Mesterséges Intelligencia Védelmi Hatóság felállítására, amely saját észlelés vagy lakossági bejelentés alapján rendeltetésellenes MI-működés érzékelése esetén felléphet.
7. Az Árnyékkormány szerint meg kell vizsgálni a mesterséges intelligencia kontrolljára és a demokratikus választásokkal kapcsolatos deep-fake technológia korlátozásra vonatkozó szabályozás lehetőségét.

**A fenti előterjesztéseken túl az Árnyékkormány hétfői ülésén az alábbi tájékoztatók hangzottak el**

**Tájékoztatók:**

* Az Orbán-kormány által a parlament elé benyújtott 2024-es költségvetéséről
* A katonák és a rendvédelmi dolgozók szolgálati nyugdíjával kapcsolatos állami feladatokról
* Az orosz-ukrán háború állásáról és a NATO-bővítés aktuális fejleményeiről
* A magyarországi öntözési lehetőségek fejlesztési lehetőségeiről